Habilitetsbråket: Krever å få se Brenna-dokumenter
Stortingets habilitets-sjef Grunde Almeland (V) ber regjeringen levere fra seg enda flere dokumenter om saken til Tonje Brenna (Ap).  – De nye opplysningene om Tonje Brennas habilitetssak kom akkurat på tampen av ferdigstillelsen av kontrollkomiteens innstilling. Det virker tydelig for meg og Venstre at disse dokumentene burde vært overlevert kontrollkomiteen på et tidligere tidspunkt, sier saksordfører Grunde Almeland i Venstre. Flere opposisjonspartier rasler med sablene mot Tonje Brenna (Ap) etter det de mener er ny informasjon fra Dagens Næringsliv.  Avisen meldte onsdag morgen at Tonje Brenna fikk skriftlig informasjon fra sitt embetsverk i mai 2022 om at Utøya AS var koblet direkte til Wergelandsenteret gjennom støtte til skoleprosjektet 22. juli. Disse dokumentene er unntatt offentlighet av departementet, ifølge avisen. Brenna fikk onsdag kritikk fra et flertall i komiteen, fordi hun utnevnte en nær venn til et styreverv til Wergelandsenteret og ga penger til dem. Problemet var koblingen til Utøya AS. Brennas tidligere samboer, som hun har barn med, og to venninner sitter i styret til Utøya. Tonje Brenna erklærte seg ikke inhabil overfor selskapet da – men gjorde det over ett år etter at departementet var informert om bindingen. Ber departementet levere Almeland har ledet arbeidet med kontrollsaken i Stortingets kontroll- og konstitusjonskomite siden i fjor. Komiteen leverte onsdag sin innstilling. Stortinget debatterer saken i salen den 5. mars.  – Nå vil jeg på det sterkeste oppfordre Kunnskapsdepartementet ved Kari Nessa Nordtun om å offentliggjøre Brenna-dokumentene, og jeg vil klart oppfordre Tonje Brenna til å forklare seg om disse dokumentene i Stortinget på tirsdag, sier han. – Kan ikke ha løse tråder Almeland håper at dokumentene kommer kjapt. – Kontrollkomiteen har under hele prosessen oppfordret alle politikere og departement om å vise full åpenhet. Nå sitter vi igjen med et inntrykk av at det er noen løse tråder som ikke har blitt oppklart. Så av hensyn til mest mulig åpenhet så mener jeg klart at Brenna-dokumentene bør offentliggjøres slik at pressen og offentligheten får innsyn og kan ettergå de nye opplysningene, sier Almeland og legger til: – Tonje Brenna må først ta kontakt med sin kollega i Kunnskapsdepartementet og be henne offentliggjøre de relevante dokumentene som kan være med på å utfylle bildet av Brennas habilitetssak. Deretter bør de på eget initiativ sende disse dokumentene over til kontrollkomiteen. Vi kan ikke ha noen løse tråder når vi nå skal starte jobben med å gjenreise tilliten mellom folk og politikere, sier han.  – Oppdaget feilene selv Høyre og Frp landet på «sterk kritikk» i sin innstilling til kontrollsaken, som er den sterkeste refsen de kan gi - uten å kreve at hun går av gjennom et mistillitsforslag.  Arbeiderpartiets Frode Jacobsen i kontrollkomiteen sa onsdag at informasjonen om tildelingen kom frem både i Brennas svar til komiteen 27. juni i fjor - og i et annet dokument, som ble lagt frem på regjeringens nettsider. – Jeg begynner på å lure på om en del av mine kolleger har glemt det som skjedde først. Det var denne saken. Det hun skriver om i brevet, mener jeg er den informasjonen Stortinget har trengt og gjort våre vurderinger på, sa Jacobsen til VG.  Brenna mener at hun har vært åpen: – Jeg oppdaget selv feilene jeg har gjort og har hele tiden vært åpen og ærlig om disse. Jeg har fra første stund hatt et ønske om å rydde opp, sa Brenna til VG onsdag. VG har kontaktet Kunnskapsdepartementet og Arbeidsdepartementet for en kommentar.
Stortingets habilitets-sjef, Grunde Almeland (V), ber regjeringen om flere dokumenter knyttet til Tonje Brenna (Ap) sin habilitetssak. Almeland oppfordrer Kunnskapsdepartementet og Brenna til å offentliggjøre dokumentene og forklare seg om saken i Stortinget den 5. mars. Brenna sier at hun har vært åpen og ærlig om feilene hun har begått og ønsker å rydde opp.